DA Den Europæiske Unions Tidende CE 33/196

(2004/C 33 E/199)

SKRIFTLIG FORESPØRGSEL E-1998/03

af Konstantinos Hatzidakis (PPE-DE) til Kommissionen

(16. juni 2003)

Om: Bestemmelser om konventionalbod i koncessionskontrakten for Eleftherios Venizelos-lufthavnen, hvad angår tilkørselsvejene

Athens nye lufthavn »Eleftherios Venizelos« i Spata er blevet bygget på grundlag af en koncessionskontrakt, der blev indgået mellem den græske stat og konsortiet Hochtief i juli 1995, og projektet blev leveret færdigt i marts 2001. EU ydede til dette formål et beløb på ca. 250 mio. EUR, hvilket udgjorde ca. 11 % af de samlede omkostninger forbundet med projektet. Koncessionskontrakten indeholder en bestemmelse om betaling af erstatning fra den græske stat til det koncessionerende selskab i tilfælde af, at tilkørselsvejene til lufthavnen ikke leveres færdige rettidigt.

Der skal helt nøjagtigt betales:

— 35 000 EUR for hver dag, den berammede dato for færdig leveringen af afsnittet Stavros-Elefsina på Attika-motorvejen overskrides umiddelbart efter, at lufthavnen er taget i brug, og

— 25 000 EUR for hver dag, den berammede dato for færdigleveringen af den vestlige ringvej (Imittos-boulevarden) overskrides, 12 måneder efter ibrugtagningen af lufthavnen.

Hidtil er afsnittet Stavros-Elefsina kun delvis blevet åbnet, mens den vestlige ringvej (Imittos-boulevarden) forventes at blive færdig i efteråret 2003, ca. 30 måneder efter ibrugtagningen af lufthavnen.

1. Overvåger Kommissionen driften af Eleftherios Venizelos-lufthavnen og overholdelsen af de kontraktmæssige forpligtelser, som parterne i aftalen har indgået vedrørende leveringen af det færdige projekt?

2. Er der indgået aftale om en efterfølgende vurdering af projektet fra Kommissionens side, og hvis ja, hvornår forventes denne at blive foretaget?

3. Under hvilke forudsætninger vil de pågældende bestemmelser om konventionalbod træde i kraft, og har det projekterende selskab krævet, at den græske stat betaler erstatning, hvis de planlagte tilkørselsveje ikke er færdige til tiden?

Svar afgivet på Kommissionens vegne af Michel Barnier

(31. juli 2003)

Rådets forordning (EF) nr. 1164/94 af 16. maj 1994 om forvaltning af Samhørighedsfonden (1) giver ikke Kommissionen bemyndigelse til at føre kontrol med et projekt, når selve gennemførelsesfasen er afsluttet. Nu hvor lufthavnen er i brug, kan Kommissionen kun gribe ind, hvis den har oplysninger, der tyder på, at fællesskabslovgivningen ikke overholdes. Kommissionen ligger for indeværende ikke inde med sådanne oplysninger.

Spørgsmålet om overholdelse af de kontraktmæssige forpligtelser mellem den græske stat og koncessionshaveren (sanktionsklausuler, erstatning etc) henhører ikke under Kommissionens kompetence. Det kan imidlertid oplyses, at de græske myndigheder har informeret Kommissionen om, at koncessionshaveren ikke har taget skridt til at indlede procedurer i henhold til sanktionsklausulerne.

Kommissionen overvejer i overensstemmelse med den gældende forordning at foretage en efterfølgende evaluering af projekter, der får støtte fra Samhørighedsfonden. Evalueringsrapporten vil foreligge midt i 2004 og vil være tilgængelig for Parlamentet.

(1) EFT L 130 af 25.5.1994.